Коми Республикаса Юралысьöс вежысь Константин Ромаданов нуöдiс Республикаса энергосистемаöн вöдитчысьясöс электричествоöн могмöдан безопасносьт кузя штаблысь заседание

Штабса заседание вылын видлалiсны юалöмъяс сы йылысь, кыдзи дасьтысисны 2011 – 2012 воясся шонтысян кад кежлö социальнöй тöдчанлуна объектъяс сэк, кор электричествоöн öтув оз могмöдны; кыдзи дасьтысисны энергетика объектъяс арся-тöвся кад кежлö да лöсьöдiсны социальнöй тöдчанлуна объектъяслы резернöй питание источникъяс.

Öнiя кадö котельнöйяс да энергетика объектъяс пöшти дасьöсь ар-тöв кежлö. Социальнöй тöдчанлуна объектъясö да оланiн фондö шоныдсö сетасны план серти.

2011 воын республикаса Веськöдлан котыр примитiс колана решение сы серти, медым оланiн объектъяс уджалiсны дугдывтöг. Республикаса став коммунальнöй котельнöйöс да бурдöдан учреждениеясöс могмöдасны электричестволöн резервнöй источникъясöн. Тайö могъяс вылö республиканскöй бюджет тшöт весьтö ньöбöма электричествоöн могмöдан 60 резервнöй источник.

Выльмöдöм энергетика объектъяс отсалiсны бурмöдны электричествоöн могмöдан услугаяссö республикаса öткымын сиктын. Энергетика объектъяс выльмöдöм кузя уджъяссö кутасны водзö нуöдны и 2012 воын.

К.Ромаданов тшöктiс энергияöн могмöдан предприятиеяслы быть збыльмöдны вынсьöдöм инвестиционнöй уджтасъяс, лöсьöдны резервнöй электростанцияяслы материалъяс, оборудование да ломтас вылö аварийнöй запас да öлöдны энергетика объектъяс вылын лоны вермана аварияясысь.

Вöлi пасйöма, мый ресурсъясöн могмöдан организацияяслысь инвестиционнöй уджтасъяссö водзö кутасны вынсьöдны 2011 – 2015 вояс вылö Коми Республикаса электроэнергетика сöвмöдан уджтаслöн таво примитöм схемаяскöд öтув, а сiдзжö медводз сетны сьöмсö сы вылö, медым могмöдны инженернöй инфраструктураöн оланiн стрöитöм улö му участокъяс.